MAFITT ÜNNEPI KÖZGYŰLÉS

2009. szeptember 18., MTA Kis tanácsterem

Az elnöki emelvényen: Dr Somogyi Tamás, Dr Láng István, Visnyovszki Gábor, Homonnai Géza, Dr Lővei György. A megjelentek névsorát lásd a jelenléti íven.
Visnyovszki Gábor köszöntötte a megjelenteket. Röviden ismertette az ünnepi ülés programját, utalva arra, hogy új tagok felvételére is sor kerül, összefoglalta a 20 évvel ezelőtti megalakulás főbb momentumait. Üdvözölte a megjelent tagokat, a belföldi és külföldi vendégeket, majd felkérte Dr Láng István tiszteletbeli elnököt, hogy mondja el köszöntő beszédét. 

Dr Láng István személyes visszaemlékezéssel kezdte. 12-évig volt a MAFITT elnöke, majd tiszteletbeli elnöke lett. Elmondása szerint élete nagy sikerei között tartja számon, amikor a Svéd Akadémia 250. évfordulójára rendezett ünnepségén bemutathatta a „Nobel díjasok a bélyegeken” c. gyűjteményét. 

Ezután Visnyovszki Gábor Kurdics Sándor MABÉOSZ elnöknek adott szót, aki üdvözölte a megjelent MAFITT tagságot és méltatta a két szervezet kapcsolatát és együttműködését. 

Visnyovszki Gábor elnök vázolta a MAFITT stratégiáját: kilépni a bélyeggel az emberek közé. Beszélt a gondokról és beszámolt az eredményekről. Gondok vannak az utánpótlással. Az eredeti MAFITT alapítókból alig maradtak páran. Ezen a jubileumon nem a korábbi sikeres MAFITT szalonokat akarták megismételni, bár visszaemlékezve jelentős sikerként említette a 2004-es találkozót, ahol először került a közönség elé egy átfogó jellegű illetékbélyeg-bemutató, első ízben jelentkezett a MAFITT életmű-kiállítással (dr. Lovász András) és először tett kísérletet a MAFITT a filatélia népszerű formában való propagálására. A 20. évfordulón a MAFITT megkereste a jelentősebb Múzeumokat és más közszolgálati helyeket bemutatók elhelyezése céljából. A sikeres tárgyalások helyszínein kiállítási ismertető tablókat láthatnak a látogatók. Ilyenek a MNB, a Szabó Ervin Könyvtár, a Budapesti Történelmi Múzeum, a Szépművészeti Múzeum, a Közlekedési Múzeum, a MÜPA, a Kulturális Örökségvédelmi Hivatal. Az Iparművészeti Múzeum végül nem vállalt együttműködést, annak ellenére, hogy 100 évvel ezelőtt ott rendezték meg az első magyarországi bélyegkiállítást. Szakmai programként a MAFITT és a Bélyegmúzeum „Rejtőzködő ritkaságok” címmel valóban ritkán, ill. eddig egyáltalán nem látott különlegességeket állított ki a Bélyegmúzeumban, amelynek megnyitása az ünnepi közgyűlés folytatásaként történik délután. A jubileumra a MAFITT emlékíveket adott ki, amelynek „AJÁNDÉK”-változatából minden MAFITT tag 2 példányt kap, továbbá a 4000 Ft-os, 5 emlékívből álló garnitúrát a tagok kedvezményesen, 2000 Ft-os áron vásárolhatják meg. Az elnök röviden ismertette a további szombati, ill. vasárnapi programokat: Bélyegmúzeum megnyitó 15.30, fogadás a Hotel Unióban 17 óra, szombaton de. múzeumi tárlatvezetések, du. 4-kor hajókirándulás, vasárnap 10 órakor a Postamúzeumban a külföldi magyar egyesületek, szervezetek bemutatkozása. 

Ezután dr. Lővei György, a Gervay Alapítvány elnöke négy Gervay-díjat adott át rövid méltatások után: Marcel De Jong-nak, dr. Homonnai Gézának, posztumusz Bondor Lászlónak és Kallós Péternek. Az ünnepi alkalomra egy új MAFITT-díj került kiadásra Madarász Gyula emlékére, amit ötévente adományoz majd a MAFITT és a Gervay Alapítvány. Lővei György ezt követően személy szerint szólította a kitüntetteket és adta át az okleveleket. 
Dr. Nagy Ferenc hozzászólásában röviden felidézte a MAFITT alakulásának előtörténetét. 

Visnyovszki Gábor közel száz vetített képen idézte fel az elmúlt 20 év legfontosabb eseményeit és azon MAFITT-tagok képeit, akik már nincsenek közöttünk. 

A szünetben a jelenléti íven 42 aláírás volt, így az új tagok felvételéhez a közgyűlés szavazatképes. A kiosztott szavazólapokon írásban szavazott a tagság. A megszavazott szavazatszámlálók: dr Lővei György, Filep László, dr. Homonnai Géza. 39 érvényes szavazat alapján Kostyál Ferenc 37, Gelle Péter 36, Dobák István 33, Csatlósné Mariann 32 igen szavazattal lett MAFITT-tag.
Jegyzőkönyvvezető: Dr. Rill Attila

